ચર્ચ બંધાવનારો એન્ડ્રુ મૅક્લિન એડિનબર્ગ સુધી વિખ્યાત હતો એટલે સ્કોટલેન્ડ ઉપરાંત શાહી પરિવારની પણ અહીં આવ-જા રહેતી. હવે તો દેખભાળ અને ભાવિકોના અભાવમાં ચર્ચના પગથિયાની માફક તેની સાખને ય ખાસ્સો ઘસારો પહોંચી ચૂક્યો હતો. ડિસ્ટીલરી ક્વાર્ટ્સના કર્મચારીઓ મહિને એકવાર અહીં ભેગાં થતાં. મૅક્લિન એસ્ટેટમાં રહેતાં કોઈ વૃદ્ધનું મૃત્યુ થાય ત્યારે તેમની પ્રાર્થનાસભા અહીં યોજાતી. મૅક્લિન વંશમાં કોઈના પરિવારમાં જન્મ થાય કે મૃત્યુ થાય ત્યારે તેની નોંધણી અહીં થતી. મૂળ પરંપરા મુજબ તો મૃત્યુ પામનારની ઘણી વિગતો અહીં લખાતી, પણ હવે પેઢીઓ પછી એ પરંપરા ય અહીં માત્ર ઔપચારિકતા બની ચૂકી હતી. આસપાસનું નીરિક્ષણ કરી રહેલાં વિલીએ જોયું તો જેમ્સ ક્યારનો પગથિયા ચડીને વચ્ચેના દરવાજા પાસે કોઈની સાથે વાત કરી રહ્યો હતો. એ જ પાદરી હશે એમ ધારીને વિલી પણ સહજ સંકોચભેર આગળ વધ્યો અને ફાધરનું અભિવાદન કર્યું. ‘તારા ફાધરની મરણનોંધ કરાવનાર તરીકે કોઈ ઈયાન સ્ટુઅર્ટની સહી છે. ડુ યુ નો હિમ?’ ‘યાહ...’ જર્જરિત ચોપડાંના પીળા પાનાઓમાં કાળી સ્યાહીથી વાંકડિયા અક્ષરોમાં લખાયેલી નોંધો જોઈને વિલી તાજુબ થઈ રહ્યો હતો, ‘એ મારા બાપનો ડેપ્યુટી હતો.